20/10/2014 | Administración LocalMunicipal
Bergondo
Secretaría
Bases reguladoras da convocatoria de axudas económicas ós desprazamentos con fin escolar dirixidas ós estudantes empadroados/as no Concello de Bergondo, curso lectivo 2014-2015

ANUNCIO Bases reguladoras da convocatoria de axudas económicas ós desprazamentos con fin escolar dirixidas ós estudantes empadroados/as no Concello de Bergondo, curso lectivo 2014-2015 Por resolución de Alcaldía núm.996/2014, do 8 de outubro, aprobáronse as bases reguladoras da convocatoria de axudas económicas ós desprazamentos co fin escolar dirixidas ós estudantes empadroados/as no Concello de Bergondo, curso lectivo 2014-2015, e que a continuación se describen literalmente: “RESOLUCIÓN DA ALCALDÍA. –O Concello de Bergondo está interesado en favorecer o acceso ós centros de ensino públicos mediante unha axuda nos gastos derivados da utilización de calquera tipo de transporte para acceder ós mesmos. Dende hai doce anos consecutivos se veñen beneficiando destas axudas unha media de 100 estudantes ó ano. Tendo en conta todo isto, e en virtude das atribucións que me confire o artigo 21.1 da Lei 7/1985, do 2 de abril, reguladora das bases do réxime local, RESOLVO: Primeiro. –Aprobar as bases da convocatoria de axudas económicas ós desprazamentos con fin escolar dirixida ós estudantes empadroados/as no Concello de Bergondo, curso lectivo 2014-2015, e que a continuación se detallan: 1.–Obxecto. É obxecto da presente convocatoria favorecer o acceso ós centros de ensino públicos mediante unha axuda nos gastos derivados da utilización de calquera tipo de transporte para acceder ós mesmos.2.–Criterios. Concederase unha única axuda para todo o curso lectivo, e establécese como criterio de concesión a distancia que existe entre o domicilio do beneficiario e a localidade do centro de ensino onde esté matriculado, segundo o baremo que figura a continuación (a distancia mínima para percibir a axuda é de 1 km). ■ Galicia: ● De 1 a 3 km (por ex. Bergondo): ata 40 euros. ● De 4 a 15 km (Betanzos, Sada, Miño, Cambre, Oleiros.): ata 60 euros. ● De 16 a 40 km (A Coruña, Arteixo, Ferrol.): ata 80 euros. ● De 41 a 80 km (Santiago.): ata 120 euros. ● De 81 a 170 km (Lugo, Pontevedra, Ourense, Vigo.,): ata 150 euros. ■ Outras comunidades autónomas: ata 200 euros. ■ Programas internacionais oficiais: ata 600 euros. As persoas que esten cursando estudos en máis dun centro só poderán solicitar a axuda económica para un deles. Estas contías son as máximas a conceder, e poderán ser menores dependendo do número de beneficiarios.3.–Beneficiarios.3.1. Poderán acollerse os/as estudantes empadroados no Concello de Bergondo que cursen calesquera dos seguintes estudos dentro ou fóra da Comunidade Autónoma Galega: – Educación Infantil (0-5 anos). – Bacharelato. – Formación Profesional. – Ensinanzas de réxime especial. – Educación universitaria. – Programas internacionais oficiais. – Outros estudos oficiais homologados. Deberán cumprir ademais os seguintes requisitos: a) Estar empadroados/as durante a totalidade do curso escolar 2014/2015 no Concello de Bergondo. No caso contrario poderá solicitarse a devolución da axuda. b) Estar empadroados/as a máis de 1 km de distancia do centro de estudos. c) Estar matriculados/as nun centro de ensino público. d) Estar ao corrente coas obrigas tributarias e da Seguridade Social, de non estar incurso/a en ningunha das prohibicións para obter a condición de beneficiario/a de subvencións públicas e de estar ao corrente no cumprimento de obriga por reintegro de subvencións, e autorización ao Concello de Bergondo para que realice as comprobacións oportunas durante o período que dure o proceso.3.2. Non poderán acollerse as persoas que se encontren nos seguintes supostos: – Ter solicitada ou concedida para o presente curso lectivo calquera outra axuda económica para o mesmo fin, que cubra na súa totalidade os gastos de desprazamento. – Cursar estudos de Educación primaria ou secundaria (ESO). – Estar matriculados en centros privados ou públicos concertados. – Cursar estudos con duración inferior a 6 meses.4.–Publicación das bases e prazo de presentación de solicitudes. As bases aprobadas polo órgano competente, publicaranse no Boletín Oficial da Provincia (B. O. P.), no taboleiro de edictos do Concello, así como na web oficial: www.bergondo.es O prazo de presentación de solicitudes será dun mes, contado a partir do día seguinte ó da publicación desta convocatoria no B. O. P.5.–Documentación a presentar. a) ANEXO I: solicitude. b) ANEXO II: alta de datos de terceiros. Importante: o número de conta non deberá cancelarse nin modificar a súa titularidade ata que non se perciba o importe da axuda. c) Certificado ou acreditación de estar matriculado/a no actual curso académico. Preferiblemente este documento será expedido polo centro de estudos correspondente. No caso contrario, admitirase fotocopia do resgardo da matrícula e do pago das taxas correspondentes, que serán cotexadas no Concello, para o cal deberán presentarse os documentos orixinais. Esta documentación non será necesaria para os/as matriculados/as na gardería municipal de Bergondo. Os anexos I e II estarán a disposición dos solicitantes nas oficinas do Concello e na páxina web www.bergondo.es. 6.–Procedemento de concesións. As solicitudes serán resoltas mediante decreto da Alcaldía, e serán notificadas debidamente ós interesados.7.–Disposición final. As axudas serán concedidas sempre co límite orzamentario da partida correspondente a tal fin dentro do vixente orzamento municipal. E para que conste ós efectos oportunos, asino a presente resolución en Bergondo (A Coruña), a oito de outubro de dous mil catorce.–A alcaldesa.–Maria Julieta Castrelo Montroy.–Dou fe.–A secretaria.–Ana M.ª Cacharrón Castelos”. Bergondo, 10 de outubro de 2014. A alcaldesa Alejandra Pérez Máquez